text: Esbjerg fB vil ære Tage Sørensen før sidste hjemmekamp
  18 maj 2016 kl. 12.03
  Tage Sørensen var den diskrete mæcen, som i slutningen af 1990'erne hjalp Esbjerg fB tilbage på fodboldsporet. Lige siden har EfB nydt godt af opbakningen. 
  - Da vi i Esbjerg fB modtog budskabet om Tage Sørensens død, fyldtes vi af vemod og taknemmelighed over den indsats, han gennem årene har ydet for vores klub, sådan skriver Esbjerg fB på klubbens hjemmeside.
  - Tage Sørensen har betydet alt for Esbjerg fB. Det er ham, der er skyld i, at der overhovedet er elitefodbold her i Esbjerg, siger EfBs administrerende direktør Søren Poulsen til TV SYD.
  Blandt andet var Blue Water Arena - et af landets fineste stadioner  - ikke blevet til noget uden hans støtte med millioner af kroner.
  - Vi har meget at takke Tage Sørensen, hans familie og hans virksomheder for. I forbindelse med sæsonens sidste hjemmekamp, mod FC København torsdag den 26. maj, vil vi inden kampen ære ham med et minuts klapsalver, ligesom Esbjerg fB’s spillere vil bære sørgebind.
  